En lille flok personer ved Aalborg Universitetshospital ville gøre opmærksom på, at de er imod vaccine.

Gruppen for Kristen Fri Debatgruppe var modsat mange andre denne søndag ikke imponeret over udsigten til, at indsatsen mod corona nu for alvor er begyndt i kraft af, at der blev givet de første vaccinationer på dansk jord. Gruppen havde på forhånd anmeldt en demonstration med maks 1000 deltagere foran Aalborg Universitetshospital. Der dukkede omkring seks personer op med skilte, megafon og kamera. Ifølge vagtchef hos Nordjyllands Politi, Bent Højgaard, ville demonstranterne holde taler og fra en medbragt prædikestol ville gruppen prædike Guds ord og markere deres holdning mod den nye vaccine. Den lille gruppe demonstranter mødte regionrådsformand, Ulla Astman i indgangen til hospitalet med ordene: - Er der en grund til, at du ikke har mundbind på. - Det er ikke fordi, at corona slet ikke er farlig, fortsatte demonstranten henvendt til Ulla Astman, som derefter bad dem om at gå uden for. Her mødte de en patrulje fra Nordjyllands Politi, der forklarede dem, at de ikke måtte være indenfor på hospitalet. - De havde anmeldt en gående demonstration udenfor området, og da vi bad dem om at gå og holde sig uden for og ikke genere nogen, så blev det efterfulgt, så det var stille og roligt, siger vagtchefen.